Predkladacia správa

Podľa Programového vyhlásenia vlády SR má vláda vytvoriť predpoklady pre zefektívnenie práce v obchodnom registri, vrátane legislatívneho a technického zabezpečenia obchodného registra smerujúceho k možnosti podávania návrhov na zápis do obchodného registra v elektronickej forme, a to v rámci komplexného prístupu k vykonávaniu inštitucionálno-organizačných zmien v súdnictve vedúcich k zrýchleniu súdneho konania. 
Oblasť konania vo veciach obchodného registra bola už v minulosti identifikovaná ako jedna z oblastí výskytu korupcie (Národný program boja proti korupcii (z 21. 6. 2002) a Akčný plán boja proti korupcii prijatý vládou na jeho vykonanie (z 22. 11. 2000)).
V nadväznosti na to bola uznesením vlády č. 1359 z 11. 12. 2002 ministrovi spravodlivosti uložená úloha predložiť návrhy legislatívnych zámerov zákonov alebo návrhy zákonov v oblasti boja proti korupcii, ktorých prijatie vyplýva z Programového vyhlásenia vlády SR. 
Potreba prijatia predkladaného materiálu okrem plnenia Programového vyhlásenia vlády SR a uznesenia vlády č. 1359 z 11. 12. 2002 vychádza tiež z požiadaviek vyplývajúcich z procesu harmonizácie slovenského právneho poriadku s právom Európskej únie. 
	Cieľom návrhu opatrení na zefektívnenie obchodného registra je zabezpečenie maximálnej možnej aktuálnosti a dostupnosti údajov v obchodnom registri. To vyžaduje prijať opatrenia v oblasti legislatívy obchodného registra, predovšetkým v oblasti registračného konania, v oblasti organizácie práce vedenia obchodného registra a v oblasti technického zabezpečenia obchodného registra. 
Tieto opatrenia sa rozložia do niekoľkých etáp: 
1.	Prvá etapa - legislatívno-organizačná, bude zameraná na zefektívnenie činnosti obchodného registra formou zmeny platnej právnej úpravy obchodného registra, najmä  jej procesnej stránky, t. j. registračného konania a na zmenu organizácie práce obchodného registra podľa novej právnej úpravy. V legislatívnej rovine sa v rámci tejto etapy predpokladá prijatie samostatného zákona o obchodnom registri a registračnom konaní a prijatie vykonávacieho predpisu k tomuto zákonu, ako aj vykonanie zmien a doplnení v súvisiacich právnych predpisoch.
Opatrenia prvej etapy budú realizované v roku 2003. 
2.	Druhá etapa - technicko-organizačná, bude mať prevažne technický a organizačný charakter a bude zahŕňať vykonanie všetkých potrebných opatrení na zabezpečenie prepojenia informačných systémov jednotlivých registrových miest do jedného centrálneho registra a vytvorenia verejne prístupnej centrálnej on-line databázy obchodného registra.
Opatrenia druhej etapy budú realizované priebežne, centrálna on-line databáza obchodného registra bude sprístupnená do polroka roku 2005.
3.	Tretia etapa zmeny systému obchodného registra - elektronická komunikácia, bude zameraná na vytvorenie všetkých predpokladov pre umožnenie elektronickej komunikácie s obchodným registrom.
Časový horizont na ukončenie tretej etapy  je polrok roku 2006.

Prijatie materiálu a následná realizácia jednotlivých úloh z neho vyplývajúcich predpokladá vynaloženie finančných prostriedkov zo štátneho rozpočtu, ktoré v úhrnnej výške budú predstavovať cca 16 mil. Sk. Tieto finančné prostriedky sa v priebehu realizácie navrhovaných opatrení vynaložia na technické zabezpečenie vytvorenia centrálnej on-line databázy obchodného registra.  
Návrh opatrení na zefektívnenie obchodného registra nebude mať dopad na zamestnanosť ani na životné prostredie.	
	V rámci medzirezortného pripomienkového konania, ktoré prebehlo v období od 7. 3. 2003 do 21. 3. 2003, bol materiál zaslaný všetkým povinne pripomienkujúcim subjektom.
	Zásadné pripomienky k predloženému materiálu predložila len Generálna prokuratúra SR. 
Zásadné pripomienky Generálnej prokuratúry SR boli prerokované v rámci expertného rozporového konania, ktoré sa uskutočnilo dňa 31. marca 2003 a zo strany Ministerstva spravodlivosti SR bolo vedené riaditeľkou odboru legislatívy civilného práva. 
Zástupcovia Generálnej prokuratúry SR na tomto rozporovom konaní ustúpili od všetkých skôr vznesených zásadných pripomienok.
	Materiál sa z vyššie uvedeného dôvodu na rokovanie vlády predkladá bez rozporov.